งานเข้าบิ๊กตู่อีกหนี้สาธารณะทะลุ50%แล้ว
บิ๊กตู่งานเข้า หนี้สาธารณะจ่อทะลุ 8 ล้านล้านบาท ส่วนสัดส่วนหนี้ต่อจีดีพีทะลุ 50% แล้ว
7 ม.ค. 2564

กระทรวงการคลัง รายงานหนี้สาธารณะ ณ สิ้นเดือน พ.ย. 2563 มีจำนวน 7.92 ล้านล้านบาท หรือ 50.46% ของจีดีพี เทียบกับเดือนก่อนหน้าหนี้สาธารณะเพิ่มขึ้นประมาณ 1 แสนล้านบาท โดยหนี้สาธารณะเดือน ต.ค. 2563 อยู่ที่ 7.82 ล้านล้านบาท หรือ 49.53% ของจีดีพี
ทั้งนี้ สัดส่วนหนี้สาธารณะล่าสุดทะลุ 50% ของจีดีพี เนื่องจากหนี้เพิ่มสูงขึ้น สวนทางกับมูลค่าของจีดีพีที่ลดลง โดยในเดือน ต.ค. 2563 มูลค่าจีดีพีอยู่ที่ 15.8 ล้านล้านบาท และเดือน พ.ย. 2563 อยู่ที่ 15.7 ล้านล้านบาท
ทั้งนี้ ในปีงบประมาณ 2564 รัฐบาลต้องกู้เงินเพื่อชดเชยการขาดดุลอีก 6.49 แสนล้านบาท และกู้เงินจาก พ.ร.ก.แก้ปัญหาโควิด-19 อีกประมาณ 5 แสนล้านบาท จะทำให้หนี้สาธารณะสิ้นปี 2564 สูงกว่า 9 ล้านล้านบาท หรือ ใกล้เคียงหรือเกิน 60% ของจีดีพี เพราะเศรษฐกิจไทยปี 2564 ไม่มีแนวโน้มไม่ขยายตัวจากการระบาดของโควิด-19 รอบใหม่
ก่อนหน้านี้ พล.อ.ประยุทธ์ จันทร์โอชา นายกรัฐมนตรี เป็นประธานการประคณะรัฐมนตรี (ครม.) มีมติเห็นชอบกรอบงบประมาณรายจ่ายปี 2565 วงเงิน 3.1 ล้านล้านบาท ซึ่งเป็นงบประมาณแบบขาดดุลต้องกู้เงินชดเชยจำนวน 7 แสนล้านบาท เนื่องจากมีการประมาณการเก็บรายได้จำนวน 2.4 ล้านล้านบาท ลดลงจากปีงบประมาณ 2563 ถึง 10.35% หรือ กว่า 2 แสนล้านบาท